b"\n_START_ARTICLE_\nFrancesc Puig i Terrats\n_START_SECTION_\nBiografia\n_START_PARAGRAPH_\nPertanyia a una acabalada fam\xc3\xadlia de propietaris agr\xc3\xadcoles origin\xc3\xa0ria d'Estoer, a la vall del Llec (Conflent), i era doctor en Dret i advocat al Consell Sobir\xc3\xa0, amb domicili a Perpiny\xc3\xa0. El 1670 adquir\xc3\xad la senyoria de les Cluses a Ramon d'Oms i a la seva mare _NEWLINE_L'oposici\xc3\xb3 natural a la incorporaci\xc3\xb3 de part dels antics comtats catalans a la monarquia francesa, arran del Tractat dels Pirineus i dels subseg\xc3\xbcents pactes, (1659/60), que hom preveia, amb fonament, contr\xc3\xa0ria als interessos del pa\xc3\xads, lluny d'afeblir-se amb el temps s'an\xc3\xa0 agreujant per la nefasta pol\xc3\xadtica emprada per la nova administraci\xc3\xb3, decidida a arrabassar la identitat i les riqueses naturals del pa\xc3\xads, tot sotmetent els habitants refractaris a la ru\xc3\xafna moral i material. El sentiment de rebuig a l'ocupaci\xc3\xb3 aglutin\xc3\xa0 gran part de la poblaci\xc3\xb3 aut\xc3\xb2ctona, sobretot a la petita noblesa i a la pagesia, que eren els m\xc3\xa9s perjudicats, entorn del moviment de miquelets i angelets de la terra, capdavanters actius de la resist\xc3\xa8ncia._NEWLINE_Les freq\xc3\xbcents hostilitats, a banda i banda dels Pirineus, entre els ex\xc3\xa8rcits de Llu\xc3\xads XIV i els de la monarquia espanyola, embrancats en la lluita per l'hegemonia a Europa, eren aprofitades pels resistents catalans que buscaven la complicitat dels militars espanyols en la reconquesta dels territoris ocupats. Un ambici\xc3\xb3s projecte s'inici\xc3\xa0 al Conflent el mar\xc3\xa7 de 1674, sota el comandament de Josep de Trinxeria i Manuel Descatllar. Tenia per objectiu la presa de Vilafranca i la de Perpiny\xc3\xa0 i, des de la capital del Rossell\xc3\xb3, prosseguir la campanya fins al restabliment de l'antiga frontera. Els dos germans eclesi\xc3\xa0stics, Manuel i Joan Boix\xc3\xb3, amb Francesc Puig  en nom dels angelets tingueren un paper decisiu a l'hora de negociar la invasi\xc3\xb3 del Vallespir amb el virrei de Catalunya, Francisco de Tutavila y del Rufo, duc de San Germano, present aleshores a l'Empord\xc3\xa0 com a cap d'un ex\xc3\xa8rcit de 3.000 homes. Les forces de San Germano estaven formades en gran nombre per pagesos i nobles que s'havien exiliat a Catalunya i que frisaven per retornar a les seves terres; i tamb\xc3\xa9 per molts rossellonesos que es van afegir a les tropes espanyoles per a lluitar contra els ocupants. Es proposava a San Germano, pr\xc3\xa8via la conquesta de Vilafranca pels miquelets, l'entrada al Vallespir del gros de l'ex\xc3\xa8rcit per Morell\xc3\xa0s, tot garantint-li el pas franc de la muntanya amb l'ajut dels escamots guerrillers, bons coneixedors del terreny i m\xc3\xa9s ben armats que els francesos. _NEWLINE_Probablement a causa d'una indiscreci\xc3\xb3, i qui sap si per la tra\xc3\xafci\xc3\xb3 d'algun conjurat, el complot va fracassar. Manuel Descatllar en fou la primera v\xc3\xadctima i comport\xc3\xa0, el mateix abril de 1674, l'empresonament de Francesc Puig, un dels principals compromesos en el projecte. En negar-se a descobrir els seus companys, fou torturat salvatgement i executat davant el seu domicili de Perpiny\xc3\xa0 el 16 de maig de 1675. No li van estalviar una altra humiliaci\xc3\xb3, l'esquarterament i exposici\xc3\xb3 p\xc3\xbablica de les restes al mur de la Llotja, pr\xc3\xa0ctica que l'ex\xc3\xa8rcit borb\xc3\xb2nic solia aplicar als comandaments dels ven\xc3\xa7uts, com s'esdevingu\xc3\xa9 amb al cap del general Moragues, despr\xc3\xa9s de la capitulaci\xc3\xb3 de Barcelona, el setembre de 1714._NEWLINE_Els seus b\xc3\xa9ns foren confiscats; la fam\xc3\xadlia, redu\xc3\xafda a la mis\xc3\xa8ria, fou condemnada a l'exili i, despr\xc3\xa9s de grans penalitats per passar els Pirineus a trav\xc3\xa9s de Navarra, s'establ\xc3\xad definitivament a Catalunya i aconsegu\xc3\xad refer, amb els anys, el seu patrimoni._NEWLINE_Una llista dels fugits de Fran\xc3\xa7a arran dels esdeveniments de 1674, que es conserva a l'Arxiu de la Corona d'Arag\xc3\xb3, inclou els joves Francesc i el seu germ\xc3\xa0 Antoni Puig entre altres familiars dels conjurats, que temien no poder escapar ells tamb\xc3\xa9 de la repressi\xc3\xb3; i conserva igualment dos memorials  que el fill gran Francesc, que tenia 18 anys, adre\xc3\xa7\xc3\xa0 a la reina d'Espanya, en els quals donava compte dels m\xc3\xa8rits del seu pare en favor de la Casa d'\xc3\x80ustria, fidelitat que havia estat la causa de la seva tr\xc3\xa0gica mort. El primer porta la data del 7 d'octubre de 1675. Un altre memorial complementa la informaci\xc3\xb3 sobre l'actuaci\xc3\xb3 de Francesc Puig en la projectada presa de Perpiny\xc3\xa0, aix\xc3\xad com la perip\xc3\xa8cia del fill fins a arribar a Navarra._NEWLINE_Un altre fill, Josep Puig, nascut a Perpiny\xc3\xa0, va ser nomenat  Jutge de Reclams (1695) i Advocat de pobres de les presons de Barcelona (1698)."